**Ascult cum înflorește un cais**

*Carmen*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când pașii mi se-ndreaptă spre abis,

Ascult cum înflorește un cais…

De-i primăvară-n ziua înnorată,

Raze de soare se arată-ndată!

Când sufletu-n tristețe e închis,

Mă uit spre-albastrul cer ce a învins

Norii cei negri spulberați în rânduri…

Roi de petale se adună-n gânduri!

Când iarna din priviri nu vrea să plece

Și inima din piept e tot mai rece,

Boboci de flori pe creanga de cais

Plesnesc în buchețele roz de vis!

Ascult cum curge-n mine seva vie

Și-mi înfloresc caișii-n veșnicie!